Document ID: 32009R0244

ΚΑΝΟΝΙΣΜΌΣ (ΕΚ) αριθ. 244/2009 ΤΗΣ ΕΠΙΤΡΟΠΉΣ
της 18ης Μαρτίου 2009
περί εφαρμογής της οδηγίας 2005/32/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού για τους μη κατευθυντικούς οικιακούς λαμπτήρες
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2005/32/ΕΚ του Ευρωπαϊκού Κοινοβουλίου και του Συμβουλίου, της 6ης Ιουλίου 2005, για θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα προϊόντα που καταναλώνουν ενέργεια και για τροποποίηση της οδηγίας 92/42/ΕΟΚ του Συμβουλίου και των οδηγιών 96/57/ΕΚ και 2000/55/ΕΚ του Ευρωπαϊκού Κοινοβουλίου και του Συμβουλίου (1), και ιδίως το άρθρο 15 παράγραφος 1,
Κατόπιν διαβούλευσης με το φόρουμ διαβούλευσης για τον οικολογικό σχεδιασμό,
Εκτιμώντας τα ακόλουθα:
(1)
Με βάση την οδηγία 2005/32/ΕΚ, η Επιτροπή θεσπίζει απαιτήσεις οικολογικού σχεδιασμού για τα προϊόντα που καταναλώνουν ενέργεια (ΠΚΕ) και αντιπροσωπεύουν σημαντικό όγκο πωλήσεων και εμπορικών συναλλαγών, έχουν σημαντικό περιβαλλοντικό αντίκτυπο και σημαντικές δυνατότητες βελτίωσης όσον αφορά τον περιβαλλοντικό τους αντίκτυπο χωρίς υπερβολικό κόστος.
(2)
Στο άρθρο 16 παράγραφος 2 πρώτη περίπτωση της οδηγίας 2005/32/ΕΚ προβλέπεται ότι η Επιτροπή θεσπίζει, σύμφωνα με τη διαδικασία του άρθρου 19 παράγραφος 3 και τα κριτήρια που καθορίζονται στο άρθρο 15 παράγραφος 2, και μετά από διαβούλευση με το φόρουμ διαβούλευσης, μέτρο εφαρμογής για τα προϊόντα οικιακού φωτισμού, κατά περίπτωση.
(3)
Η Επιτροπή εκπόνησε προπαρασκευαστική μελέτη, στην οποία αναλύθηκαν οι τεχνικές, περιβαλλοντικές και οικονομικές πτυχές των προϊόντων φωτισμού που κατά κανόνα χρησιμοποιούνται στα νοικοκυριά. Η μελέτη εκπονήθηκε από κοινού με εμπλεκόμενους φορείς και ενδιαφερόμενα μέρη από την Κοινότητα και τρίτες χώρες, τα δε αποτελέσματα της μελέτης δημοσιοποιήθηκαν στον ιστότοπο EUROPA της Ευρωπαϊκής Επιτροπής.
(4)
Επειδή οι υποχρεωτικές απαιτήσεις οικολογικού σχεδιασμού ισχύουν για τα διατιθέμενα στην αγορά προϊόντα ανεξαρτήτως πού τοποθετούνται ή χρησιμοποιούνται, οι απαιτήσεις αυτές δεν είναι δυνατόν να εξαρτώνται από την εφαρμογή για την οποία χρησιμοποιείται το προϊόν (λόγου χάρη, για οικιακό φωτισμό).
(5)
Τα προϊόντα που υπόκεινται στον παρόντα κανονισμό προορίζονται κυρίως για τον εξ ολοκλήρου ή εν μέρει φωτισμό οικιακού χώρου, με τεχνητό φως που συμπληρώνει ή υποκαθιστά το φυσικό φως, ώστε να βελτιώνεται η ορατότητα στο συγκεκριμένο χώρο. Πρέπει να μην υπόκεινται στις απαιτήσεις οικολογικού σχεδιασμού κατά τον παρόντα κανονισμό οι λαμπτήρες ειδικού σκοπού οι οποίοι προορίζονται κυρίως για άλλα είδη εφαρμογών (όπως λόγου χάρη για φωτεινούς σηματοδότες κυκλοφορίας, φωτισμό τεράριουμ ή οικιακές συσκευές) και των οποίων ο προορισμός δηλώνεται σαφώς στις πληροφορίες που τους συνοδεύουν.
(6)
Πρέπει να υπόκεινται στον παρόντα κανονισμό οι νέες τεχνολογίες που αναδύονται στην αγορά, όπως λόγου χάρη οι δίοδοι φωτοεκπομπής (LED).
(7)
Για τους σκοπούς του παρόντος κανονισμού, ως σημαντικές περιβαλλοντικές πτυχές των προϊόντων που καλύπτει χαρακτηρίζονται η ενέργεια κατά το στάδιο χρήσης καθώς και η περιεκτικότητα των λαμπτήρων σε υδράργυρο και οι εκπομπές υδραργύρου.
(8)
Η ετήσια κατανάλωση ηλεκτρικής ενέργειας, στην Κοινότητα, που σχετίζεται με τα προϊόντα που υπόκεινται στον παρόντα κανονισμό έχει εκτιμηθεί ότι ανήλθε το 2007 σε 112 TWh, ποσότητα που αντιστοιχεί σε εκπομπές 45 εκατομ. τόνων CO2. Εάν δεν ληφθούν μέτρα, υπολογίζεται ότι το 2020 η κατανάλωση θα αυξηθεί σε 135 TWh. Προκαταρκτικές μελέτες κατέδειξαν ότι είναι δυνατόν να μειωθεί σημαντικά η κατανάλωση ενέργειας από τα προϊόντα που υπόκεινται στον παρόντα κανονισμό.
(9)
Οι εκπομπές υδραργύρου κατά τις διάφορες φάσεις του κύκλου ζωής των λαμπτήρων, συμπεριλαμβανομένων των εκπομπών από την ηλεκτροπαραγωγή κατά τη φάση χρήσης και από το 80 % των περιεχόντων υδράργυρο συμπαγών λαμπτήρων φθορισμού που εικάζεται ότι δεν ανακυκλώνονται μετά το τέλος της διάρκειας ζωής τους, εκτιμάται ότι το 2007 ανήλθαν σε 2,9 τόνους για το σύνολο των εγκατεστημένων λαμπτήρων. Εάν δεν ληφθούν μέτρα, προβλέπεται ότι το 2020 οι εκπομπές υδραργύρου από τους εγκατεστημένους λαμπτήρες υδραργύρου θα αυξηθούν σε 3,1 τόνους, ενώ έχει αποδειχθεί ότι είναι δυνατόν να μειωθούν σημαντικά.
Μολονότι η περιεκτικότητα των συμπαγών λαμπτήρων φθορισμού σε υδράργυρο θεωρείται σημαντικό περιβαλλοντικό ζήτημα, είναι σκόπιμο να ρυθμιστεί κανονιστικά σύμφωνα με την οδηγία 2002/95/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού (2).
Ο καθορισμός απαιτήσεων ενεργειακής απόδοσης των λαμπτήρων που υπόκεινται στον παρόντα κανονισμό θα επιφέρει μείωση των συνολικών εκπομπών υδραργύρου.
(10)
Το άρθρο 10 παράγραφος 1 στοιχείο δ) της οδηγίας 2002/96/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, σχετικά με τα απόβλητα ειδών ηλεκτρικού και ηλεκτρονικού εξοπλισμού (3) πρέπει να εφαρμοστεί πλήρως ώστε να εξασφαλιστεί η ελαχιστοποίηση των δυνητικών κινδύνων για το περιβάλλον και την ανθρώπινη υγεία σε περίπτωση τυχαίας θραύσης των συμπαγών λαμπτήρων φθορισμού ή στο τέλος της διάρκειας ζωής τους.
(11)
Οι βελτιώσεις στην κατανάλωση ηλεκτρικής ενέργειας από τα προϊόντα που υπόκεινται στον παρόντα κανονισμό πρέπει να επιτευχθούν με την εφαρμογή διαθέσιμων ανιδιοταγών οικονομικώς αποδοτικών τεχνολογιών, οι οποίες έχουν ως αποτέλεσμα τη μείωση των συνδυασμένων δαπανών αγοράς και λειτουργίας εξοπλισμού.
(12)
Οι απαιτήσεις οικολογικού σχεδιασμού των προϊόντων που υπόκεινται στον παρόντα κανονισμό πρέπει να καθορισθούν με γνώμονα τη βελτίωση των περιβαλλοντικών επιδόσεων των εν λόγω προϊόντων, τη συμβολή στη λειτουργία της εσωτερικής αγοράς και την επίτευξη του στόχου της Κοινότητας να μειωθεί η κατανάλωση ενέργειας κατά 20 % μέχρι το 2020 σε σύγκριση προς την εκτιμώμενη κατανάλωση ενέργειας το 2020 εάν δεν ληφθεί κανένα μέτρο.
(13)
Ο παρών κανονισμός αναμένεται να αυξήσει τη διείσδυση στην αγορά των ενεργειακώς αποδοτικότερων προϊόντων που υπόκεινται στον παρόντα κανονισμό, με αποτέλεσμα εκτιμώμενες εξοικονομήσεις ενέργειας 39 TWh το 2020 σε σύγκριση προς την εκτιμώμενη κατανάλωση ενέργειας το 2020 εάν δεν ληφθεί κανένα μέτρο οικολογικού σχεδιασμού.
(14)
Οι απαιτήσεις οικολογικού σχεδιασμού πρέπει να μην έχουν αρνητικό αντίκτυπο στη λειτουργικότητα του προϊόντος και να μην επηρεάζουν δυσμενώς την υγεία, την ασφάλεια και το περιβάλλον. Ειδικότερα, τα οφέλη της μείωσης της κατανάλωσης ηλεκτρικής ενέργειας κατά το στάδιο της χρήσης πρέπει να αντισταθμίζουν κατά πολύ τις τυχόν πρόσθετες περιβαλλοντικές επιπτώσεις κατά τη διάρκεια του σταδίου παραγωγής των προϊόντων που υπόκεινται στον παρόντα κανονισμό.
(15)
Η σταδιακή έναρξη ισχύος των απαιτήσεων οικολογικού σχεδιασμού πρέπει να παράσχει επαρκή χρόνο στους κατασκευαστές ώστε, εφόσον ενδείκνυται, να ανασχεδιάσουν τα προϊόντα που υπόκεινται στον παρόντα κανονισμό. Το χρονοδιάγραμμα των σταδίων πρέπει να καθοριστεί κατά τρόπο ώστε να αποφευχθούν οι αρνητικές επιπτώσεις που σχετίζονται με τη λειτουργικότητα του εξοπλισμού που κυκλοφορεί στην αγορά και να ληφθούν υπόψη οι συνέπειες κόστους για τους τελικούς χρήστες και τους κατασκευαστές, και ιδίως για τις μικρού και μεσαίου μεγέθους επιχειρήσεις, διασφαλίζοντας παράλληλα την έγκαιρη επίτευξη των στόχων του παρόντος κανονισμού.
(16)
Οι μετρήσεις των σχετικών παραμέτρων των προϊόντων πρέπει να εκτελούνται λαμβάνοντας υπόψη τις γενικώς αναγνωρισμένες εξελιγμένες μεθόδους μέτρησης· οι κατασκευαστές επιτρέπεται να εφαρμόζουν εναρμονισμένα πρότυπα που καθορίζονται σύμφωνα με το άρθρο 10 της οδηγίας 2005/32/ΕΚ, από τη στιγμή που τα πρότυπα αυτά είναι διαθέσιμα και έχουν δημοσιευτεί προς το σκοπό αυτό στην Επίσημη Εφημερίδα της Ευρωπαϊκής Ένωσης.
(17)
Δυνάμει του άρθρου 8 της οδηγίας 2005/32/ΕΚ, ο παρών κανονισμός πρέπει να προσδιορίζει τις εφαρμοστέες διαδικασίες αξιολόγησης της συμμόρφωσης.
(18)
Για να διευκολύνονται οι έλεγχοι συμμόρφωσης, οι κατασκευαστές πρέπει να παρέχουν πληροφορίες στην τεχνική τεκμηρίωση που αναφέρεται στα παραρτήματα V και VI της οδηγίας 2005/32/ΕΚ, εφόσον οι πληροφορίες αυτές αφορούν τις απαιτήσεις που ορίζονται στον παρόντα κανονισμό.
(19)
Εκτός από τις νομικώς δεσμευτικές απαιτήσεις, ο καθορισμός ενδεικτικών κριτηρίων αξιολόγησης των βέλτιστων διαθέσιμων τεχνολογιών για τα προϊόντα που υπόκεινται στον παρόντα κανονισμό πρέπει να συμβάλει στην εξασφάλιση της διάθεσης πληροφοριών σε ευρεία κλίμακα και την πρόσβαση σε αυτές. Τούτο είναι δυνατόν να διευκολύνει περαιτέρω την ενσωμάτωση τεχνολογιών άριστου σχεδιασμού για τη βελτίωση των περιβαλλοντικών επιδόσεων κατά τον κύκλο ζωής των προϊόντων που υπόκεινται στον παρόντα κανονισμό.
(20)
Κατά την επανεξέταση του παρόντος μέτρου πρέπει ιδίως να ληφθεί υπόψη η εξέλιξη των πωλήσεων των τύπων λαμπτήρων ειδικού σκοπού, ώστε να εξακριβωθεί ότι δεν χρησιμοποιούνται για σκοπούς γενικού φωτισμού, η ανάπτυξη των νέων τεχνολογιών, όπως π.χ. των διόδων φωτοεκπομπής, και η σκοπιμότητα θέσπισης απαιτήσεων ενεργειακής απόδοσης τάξης «Α», όπως ορίζεται στην οδηγία 98/11/ΕΚ της Επιτροπής, της 27ης Ιανουαρίου 1998, για την εφαρμογή της οδηγίας 92/75/ΕΟΚ του Συμβουλίου όσον αφορά την ένδειξη κατανάλωσης ενέργειας των οικιακών λαμπτήρων (4).
(21)
Οι απαιτήσεις που περιλαμβάνονται στο παρόν μέτρο επιτρέπουν να συνεχιστεί για περιορισμένο χρονικό διάστημα η διάθεση, στην αγορά, λαμπτήρων αλογονιδίων με κάλυκα τύπου G9 ή R7, επειδή αναγνωρίζεται ότι είναι αναγκαίο να εξυπηρετηθεί το σημερινό απόθεμα φωτιστικών, να αποφευχθούν άσκοπες δαπάνες των καταναλωτών και πρέπει να δοθεί επαρκής χρόνος στους κατασκευαστές να αναπτύξουν φωτιστικά προοριζόμενα να λειτουργούν με αποδοτικότερες τεχνολογίες φωτισμού.
(22)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συνεστήθη δυνάμει του άρθρου 19 παράγραφος 1 της οδηγίας 2005/32/ΕΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο και πεδίο εφαρμογής
Ο παρών κανονισμός καθορίζει απαιτήσεις οικολογικού σχεδιασμού για τη διάθεση, στην αγορά, μη κατευθυντικών οικιακών λαμπτήρων, συμπεριλαμβανομένων εκείνων που πωλούνται για μη οικιακή χρήση ή ενσωματώνονται σε άλλα προϊόντα. Στον παρόντα κανονισμό καθορίζονται επίσης απαιτήσεις για τη παροχή πληροφοριών σχετικά με τους λαμπτήρες ειδικού σκοπού.
Οι απαιτήσεις του παρόντος κανονισμού δεν εφαρμόζονται στους ακόλουθους οικιακούς λαμπτήρες και λαμπτήρες ειδικού σκοπού:
α)
λαμπτήρες με τις ακόλουθες χρωματικές συντεταγμένες x και y:
-
x 0,200 ή x 0,600
-
y - 2,3172 x2 + 2,3653 x - 0,2800 ή
y - 2,3172 x2 + 2,3653 x - 0,1000·
β)
κατευθυντικούς λαμπτήρες·
γ)
λαμπτήρες με φωτεινή ροή μικρότερη από 60 lumen ή μεγαλύτερη από 12 000 lumen·
δ)
λαμπτήρες με τα εξής χαρακτηριστικά:
-
εκπέμπουν 6 % ή περισσότερο στο φάσμα μήκους κύματος 250-400 nm από την ολική ακτινοβολία που εκπέμπουν στο φάσμα τιμών 250-780 nm,
-
εκπέμπουν τη μέγιστη τιμή της ακτινοβολίας στο φάσμα μήκους κύματος 315-400 nm (UVA) ή 280-315 nm (UVB)·
ε)
λαμπτήρες φθορισμού χωρίς ενσωματωμένο στραγγαλιστικό πηνίο·
στ)
λαμπτήρες εκκένωσης υψηλής έντασης·
ζ)
λαμπτήρες πυρακτώσεως με κάλυκες Ε14/Ε27/Β22/Β15, για τάση ίση ή μικρότερη από 60 volt και χωρίς ενσωματωμένο μετασχηματιστή, κατά τα στάδια 1-5 σύμφωνα με το άρθρο 3.
Άρθρο 2
Ορισμοί
Για τους σκοπούς του παρόντος κανονισμού ισχύουν οι ορισμοί της οδηγίας 2005/32/EK. Επιπλέον, εφαρμόζονται οι ακόλουθοι ορισμοί:
1)
«Φωτισμός οικιακού χώρου»: φωτισμός χώρου οικίας με την, εξ ολοκλήρου ή εν μέρει, υποκατάσταση ή συμπλήρωση του φυσικού φωτός με τεχνητό, ώστε να βελτιώνεται η ορατότητα στον συγκεκριμένο χώρο·
2)
«Λαμπτήρας»: πηγή κατασκευασμένη για να παράγει οπτική ακτινοβολία, συνήθως ορατή, συμπεριλαμβανομένων τυχόν πρόσθετων κατασκευαστικών στοιχείων που είναι αναγκαία για την εκκίνηση, την ηλεκτροδότηση ή τη σταθερή λειτουργία του λαμπτήρα ή για την κατανομή, το φιλτράρισμα ή την μετατροπή της οπτικής ακτινοβολίας, εφόσον αυτά τα κατασκευαστικά στοιχεία δεν είναι δυνατόν να αφαιρεθούν χωρίς να προκληθεί μόνιμη βλάβη στη μονάδα·
3)
«Οικιακός λαμπτήρας»: λαμπτήρας προοριζόμενος για φωτισμό οικιακού χώρου· δεν περιλαμβάνονται οι λαμπτήρες ειδικού σκοπού·
4)
«Λαμπτήρας ειδικού σκοπού»: λαμπτήρας που δεν προορίζεται για φωτισμό οικιακού χώρου, είτε λόγω των τεχνικών παραμέτρων του είτε επειδή στις πληροφορίες σχετικά με το προϊόν δηλώνεται ότι είναι ακατάλληλος για φωτισμό οικιακού χώρου·
5)
«Κατευθυντικός λαμπτήρας»: λαμπτήρας που εκπέμπει τουλάχιστον το 80 % του φωτός εντός στερεάς γωνίας π στερακτινίων (π sr) (που αντιστοιχεί σε κώνο με γωνία 120°)·
6)
«Μη κατευθυντικός λαμπτήρας»: λαμπτήρας που δεν είναι κατευθυντικός·
7)
«Λαμπτήρας νήματος»: λαμπτήρας στον οποίο το φως παράγεται από νηματοειδή αγωγό θερμαινόμενο μέχρι πυρακτώσεως από το διερχόμενο ηλεκτρικό ρεύμα. Ο λαμπτήρας είναι δυνατόν να περιέχει ή όχι αέρια που επηρεάζουν τη διαδικασία πυρακτώσεως·
8)
«Λαμπτήρας πυρακτώσεως»: λαμπτήρας νήματος το οποίο λειτουργεί εντός αερόκενης φύσιγγας ή περιβάλλεται από αδρανές αέριο·
9)
«Λαμπτήρας αλογόνου βολφραμίου»: λαμπτήρας νήματος από βολφράμιο το οποίο περιβάλλεται από αέριο που περιέχει αλογόνο ή ενώσεις αλογόνου. Οι λαμπτήρες αλογόνου βολφραμίου διατίθενται με ή χωρίς ενσωματωμένο τροφοδοτικό ισχύος·
10)
«Λαμπτήρας εκκένωσης»: λαμπτήρας στον οποίο το φως παράγεται, άμεσα ή έμμεσα, από ηλεκτρική εκκένωση μέσω αερίου, ατμού μετάλλων ή μίγματος διαφόρων αερίων και ατμών·
11)
«Λαμπτήρας φθορισμού»: λαμπτήρας εκκένωσης χαμηλής πίεσης με υδράργυρο, από τον οποίον το μεγαλύτερο μέρος του φωτός εκπέμπουν μία ή πολλές στρώσεις φθοριζουσών ουσιών που διεγείρονται από την υπεριώδη ακτινοβολία λόγω εκκένωσης. Οι λαμπτήρες φθορισμού διατίθενται με ή χωρίς ενσωματωμένο στραγγαλιστικό πηνίο·
12)
«Στραγγαλιστικό πηνίο»: διάταξη η οποία, όταν είναι συνδεδεμένη μεταξύ της παροχής ρεύματος και ενός ή πολλών λαμπτήρων εκκένωσης, περιορίζει στην απαιτούμενη τιμή το ηλεκτρικό ρεύμα που διαρρέει τον ή τους λαμπτήρες. Το στραγγαλιστικό πηνίο ενδέχεται επίσης να περιλαμβάνει μετασχηματισμό της τάσης παροχής, αυξομείωση της ροής φωτισμού (dimmer), διόρθωση του συντελεστή ισχύος και, από μόνον του ή σε συνδυασμό με εκκινητή, να εξασφαλίζει τις κατάλληλες συνθήκες έναυσης του ή των λαμπτήρων· είναι δυνατόν να είναι ενσωματωμένο στο λαμπτήρα ή χωριστό·
13)
«Τροφοδοτικό ισχύος»: διάταξη που έχει σχεδιαστεί για να μετατρέπει το εισερχόμενο εναλλασσόμενο ρεύμα (ΕΡ) από το δίκτυο παροχής σε συνεχές ρεύμα (ΣΡ) ή σε ΕΡ άλλης τάσης στην έξοδο·
14)
«Συμπαγής λαμπτήρας φθορισμού»: μονάδα η οποία δεν είναι δυνατόν να αποσυναρμολογηθεί χωρίς να υποστεί μόνιμη βλάβη, περιλαμβάνει κάλυκα λαμπτήρα και λαμπτήρα φθορισμού καθώς και κάθε επιπλέον κατασκευαστικό στοιχείο που είναι απαραίτητο για την εκκίνηση και τη σταθερή λειτουργία του λαμπτήρα·
15)
«Λαμπτήρας φθορισμού χωρίς ενσωματωμένο στραγγαλιστικό πηνίο»: λαμπτήρας φθορισμού με έναν ή δύο κάλυκες, χωρίς ενσωματωμένο στραγγαλιστικό πηνίο·
16)
«Λαμπτήρας εκκένωσης υψηλής έντασης»: λαμπτήρας ηλεκτρικής εκκένωσης, στον οποίο το τόξο που παράγει φως σταθεροποιείται με τη θερμοκρασία του περιβλήματός του και τα τοιχώματα του φυσιγγίου του τόξου φορτίζονται με θερμική ενέργεια που υπερβαίνει τα 3 watt ανά τετραγωνικό εκατοστό·
17)
«Δίοδος φωτοεκπομπής» ή «LED»: διάταξη στερεάς κατάστασης που περιλαμβάνει επαφή p-n, εκπέμπουσα οπτική ακτινοβολία όταν διεγείρεται από ηλεκτρικό ρεύμα·
18)
«Λαμπτήρας LED»: λαμπτήρας μίας ή περισσοτέρων LED.
Για τους σκοπούς των παραρτημάτων ΙΙ έως IV ισχύουν επίσης οι ορισμοί που περιλαμβάνονται στο παράρτημα Ι.
Άρθρο 3
Απαιτήσεις οικολογικού σχεδιασμού
1. Οι μη κατευθυντικοί λαμπτήρες τηρούν τις απαιτήσεις οικολογικού σχεδιασμού που καθορίζονται στο παράρτημα ΙΙ.
Τα στάδια για την εφαρμογή κάθε απαίτησης οικολογικού σχεδιασμού είναι τα ακόλουθα:
Στάδιο 1: 1η Σεπτεμβρίου 2009
Στάδιο 2: 1η Σεπτεμβρίου 2010
Στάδιο 3: 1η Σεπτεμβρίου 2011
Στάδιο 4: 1η Σεπτεμβρίου 2012
Στάδιο 5: 1η Σεπτεμβρίου 2013
Στάδιο 6: 1η Σεπτεμβρίου 2016
Κάθε απαίτηση εξακολουθεί να ισχύει μαζί με μεταγενέστερες απαιτήσεις, εφόσον δεν έχει αντικατασταθεί από άλλη ή δεν ορίζεται άλλως.
2. Από την 1η Σεπτεμβρίου 2009:
Οι ακόλουθες πληροφορίες για λαμπτήρες ειδικού σκοπού πρέπει να δηλώνονται σαφώς και ευδιάκριτα στη συσκευασία τους και σε κάθε άλλη μορφή πληροφοριών που συνοδεύουν το προϊόν όταν διατίθεται στην αγορά:
α)
o σκοπός για τον οποίο προορίζονται·
β)
ότι δεν είναι κατάλληλοι για φωτισμό οικιακού χώρου.
Στο φάκελο τεχνικής τεκμηρίωσης που συντάσσεται για τους σκοπούς αξιολόγησης της συμμόρφωσης κατά το άρθρο 8 της οδηγίας 2005/32/ΕΚ απαριθμούνται οι (ενδεχόμενες) τεχνικές παράμετροι βάσει των οποίων οι λαμπτήρες χαρακτηρίζονται κατάλληλοι για τον ειδικό σκοπό που δηλώνεται στη συσκευασία τους.
Άρθρο 4
Αξιολόγηση της συμμόρφωσης
1. Η διαδικασία αξιολόγησης της συμμόρφωσης που προβλέπεται στο άρθρο 8 της οδηγίας 2005/32/ΕΚ είναι το σύστημα εσωτερικού ελέγχου σχεδιασμού που ορίζεται στο παράρτημα ΙV της οδηγίας 2005/32/ΕΚ ή το σύστημα διαχείρισης για την αξιολόγηση της συμμόρφωσης που ορίζεται στο παράρτημα V της οδηγίας 2005/32/ΕΚ.
2. Για τους σκοπούς αξιολόγησης της συμμόρφωσης κατά το άρθρο 8 της οδηγίας 2005/32/ΕΚ, ο φάκελος τεχνικής τεκμηρίωσης περιλαμβάνει αντίγραφο των πληροφοριών για το προϊόν, που παρέχονται σύμφωνα με το παράρτημα II σημείο 3 του παρόντος κανονισμού.
Άρθρο 5
Διαδικασία επαλήθευσης για σκοπούς επιτήρησης της αγοράς
Όταν διενεργούν τους ελέγχους επιτήρησης της αγοράς κατά το άρθρο 3 παράγραφος 2 της οδηγίας 2005/32/ΕΚ, οι αρχές των κρατών μελών εφαρμόζουν την περιγραφόμενη στο παράρτημα ΙΙΙ του παρόντος κανονισμού διαδικασία για την επαλήθευση της τήρησης των απαιτήσεων που καθορίζονται στο παράρτημα II του παρόντος κανονισμού.
Άρθρο 6
Κριτήρια αξιολόγησης
Τα ενδεικτικά κριτήρια αξιολόγησης για τα προϊόντα και την τεχνολογία με τις βέλτιστες επιδόσεις που διατίθενται επί του παρόντος στην αγορά προσδιορίζονται στο παράρτημα IV.
Άρθρο 7
Αναθεώρηση
Το αργότερο πέντε έτη από την έναρξη ισχύος του παρόντος κανονισμού, η Επιτροπή προβαίνει σε επανεξέτασή του ενόψει της συντελεσθείσας τεχνολογικής προόδου και παρουσιάζει τα αποτελέσματα της εν λόγω επανεξέτασης στο φόρουμ διαβούλευσης.
Άρθρο 8
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Μαρτίου 2009.

Labels: 3
1
14